Mladi geografi – 30 godina rada

Zemljopisna grupa kao izvannastavna aktivnost započela je radom, sada već daleke školske godine 1991./1992. Promijenila je ime 1994. godine i sve do danas djeluje kao Mladi geografi. Kroz ovu je grupu prošao velik broj učenika među kojima su neki postali učitelji i nastavnici, a neki vrsni profesori geografije.

Kroz sve ove godine učenici su se bavili različitim aktivnostima: izrađivali su plakate, osmišljavali kvizove i križaljke, posjećivali izložbe i muzeje, uređivali panoe, surađivali s Ekološkim društvom, s Knjižnicom i čitaonicom „Fran Galović“, Javnom ustanovom za zaštićene dijelove naše županije, ali i s drugim izvannastavnim grupama. Sudjelovali su na terenskim nastavama i natjecanjima, istraživali različite teme.

Od 1994., punih 27 godina ostvaruju jedno od prva tri mjesta na županijskim natjecanjima, a deset puta i kao sudionici na državnim natjecanjima uvijek s visokim mjestima.

Najuspješniji među geografima natjecateljima su sudionici državnih natjecanja: braća **Antonio i Dunja Međurečan**, zatim **Vlado Skenderija, Maja Mitrović, Ivan Nemet, Lidija Rukavina, Luka Klinčić, Tin Šandl i Anja Matovina**. Ostavili su neizbrisiv trag kao i velik broj učenika koji su svake godine na školskim/međuopćinskim i županijskim natjecanjima osvajali jedno od prva tri mjesta najviše zahvaljujući svojem trudu i upornošću.

Drugi, posebno značajan dio djelovanja je organizacija terenskih nastava koja je započela Programom osposobljavanja školske mladeži za boravak u prirodi za 7. i 8. razrede u suradnji s djelatnicima HV u svibnju 1997. Dvadeset petero učenika se osposobilo za orijentacijsko kretanje, boravak u prirodi i prvu pomoć.

Zainteresiranošću učenika, a uz podršku roditelja i Grada, postupno je stvoren prepoznatljiv suvremen model terenskih nastava na prostoru zavičaja. Surađujući s Javnom ustanovom za zaštićene dijelove prirode naše županije te razvijajući multidisciplinarnost, ostvarene su terenske nastave koje našu školu čine prepoznatljivom i tom aktivnošću. Posebno se ističu terenske nastave Niz rijeku Dravu i na prostoru Đurđevačkih peski.

Od 2016. godine Mladi geografi posjećuju PMF i sudjeluju na Danima otvorenih vrata Geografskog odsjeka. Među ostalim aktivnostima, vrijedno je spomenuti sudjelovanje četvoro učenika u međunarodnom Alpe – Adria campu 2000. u Ptuju, u Sloveniji. Našu su školu predstavljali učenici: **Ivana Dolenec, Sašenka Golubić, Mihael Petrić i Marko Ressler.**

Od 2000. učenici počinju koristiti računalo pretraživanjem ENCARTE, pratiti Geografsku e-školu mladih znanstvenika stvarajući Školski geografski rječnik u okviru aktivnosti Multimedija. Posebno je bila zanimljiva suradnja s Knjižnicom i čitaonicom „Fran Galović“ kroz projekt „Traži, pronađi, odaberi“. Mladi geografi, učenici 8. razreda napravili su rad Dvorci sjeverozapadne Hrvatske koji su prezentirale učenice **Violeta Aleksovski i Iva Solarević** u Knjižnici u okviru Tjedna Europe 9. 5. 2006.

Krajem 2008. godine, Mladi geografi su se u suradnji s Malim turističkim vodičima i Povijesnom skupinom i njihovom voditeljicom uključili u nagradni projekt Programa za djecu i mlade HTV-a „Grad kao kulturno dobro“ gdje su osvojili 3. mjesto radom Razglednice moje Koprivnice.

Svake godine Mladi geografi sudjeluju u obilježavanju značajnih eko datuma: Dan voda, Dan planeta Zemlje, Dan zaštite čovjekova okoliša. Svojim radovima bili su dio izložbi povodom Dana škole ili su sudjelovali u radionicama povodom Dana otvorenih vrata. Uključili su se i u obilježavanje Dana grada i Dana sjećanja na žrtvu Vukovara koje traje od 2006.

Danas, u vrijeme epidemioloških mjera, geografi su velik broj radova napravili on line. U okviru Mladih geografa, šk. god. 2019./2020. djelovali su i Geografi istraživači u potrazi za prirodnom i kulturnom baštinom zavičaja.

Na kraju, završimo još jednim uspjehom: **Roko Lokotar**, učenik 6. razreda i **Ema Begić,** učenica 8. razreda su ovogodišnji županijski prvaci dok je **Stela Granđa**, učenica 7. razreda osvojila izvrsno 2. mjesto.

Od 1991. do danas, kroz ovu je izvannastavnu aktivnost prošlo oko petstotinjak učenika koji su ostavili trag na rad grupe, na mene kao voditeljicu, jedni na druge, a svojom uspješnošću, radovima, prezentacijama i mnogobrojnim pohvalnicama i priznanjima neizbrisiv trag u djelovanju Škole i njenom identitetu. Među svim natjecanjima, Mladi geografi su nesumnjivo ostavili najdublji trag.

Voditeljica Mladih geografa

Dubravka Vajdić Kolarić, učiteljica savjetnica